ר' יהושע דסכנין בשם ר' לוי פתח: (קהלת ב): הגדלתי מעשי בניתי לי בתים נטעתי לי כרמים. אמר הקדוש ברוך הוא למשה: לך אמור לאבות הראשונים: הגדלתי לעשות עם בניכם כל מה שהתניתי עמכם. בניתי לי בתים, שנאמר (דברים ו): ובתים מלאים כל טוב. נטעתי לי כרמים, שנאמר (שם ו): כרמים וזיתים אשר לא נטעת. עשיתי לי ברכות מים, שנאמר (שם): בורות חצובים. וכתיב (שם ח): עינות ותהומות (קהלת ב): להשקות מהן יער צומח עצים. אמר ר' לוי: אפילו קנה חצים לא היתה א"י חסרה. עשיתי לי גנות ופרדסים (דברים ח): ארץ חטה ושעורה. נטעתי בהם עץ כל פרי, הדא הוא דכתיב: כי תבאו אל הארץ ונטעתם: